
Erklæring fra Samhandlingskonferansen for reindrift, 
Tråante 7.–8. februar 2017,

Vedtatt den 7. februar 2017

Representanter for Renägarforbundet, Norske Reindriftsamers Landsforbund, Svenska Samernas Riksförbund og Suoma Boazosámit rs som er samlet i Trondheim for å markere 100 år for det første Samelandsmøtet i 1917 er enig om følgende erklæring:

Vi samer eier retten til å bestemme over vår sosiale og kulturelle utvikling. 
Understreker at reindriftsamene gjennom bruk	av sine tradisjonelle beiteområder fra uminnelige tider har utviklet en levende kultur som er i stadig utvikling, og som er særegen for det reindriftsamiske folk;
Understreker at statene er forpliktet til å sikre at reindriftsamenes rettigheter og retten til å utvikle sin næring er i samsvar med internasjonale rettsregler; 
Understreker at statene er forpliktet til å sikre at framtidige generasjoner har mulighet til å drive med sin tradisjonelle næring;
Legger til grunn at reindriften er en tradisjonell næringsvirksomhet og hvor utnyttelsen av næringens landområder og naturressurser utgjør en vesentlig del av den samlede samiske kultur og identitet;
Legger til grunn at reindriftsamenes har rett til selvbestemmelse er i samsvar med folkerettens regler, slik det er nedfelt i FNs konvensjon om sivile og politiske rettigheter, FNs konvensjon om økonomiske, sosiale og kulturelle rettigheter, FNs Urfolkserklæring og sluttdokumentet fra Verdenskonferanse for urfolk 2014;
Legger til grunn at reindriftsamenes selvbestemmelsesrett gir rett til fritt å kunne råde over sitt livsgrunnlag og sine naturressurser, og skal ikke under noen omstendigheter fratas beitearealer som er nødvendig for å sikre reindriftens eksistensgrunnlag;	
Legger til grunn at reindriftsamene, i kraft av ILO-konvensjonen nr. 169 og FNs urfolkserklæring, har rett til aktiv deltakelse i avgjørelser som har betydning for dem, og deltakelsen må være effektiv på en slik måte at den har innvirket på avgjørelsens innhold;

Legger til grunn at statene ved sitt vedtak av FNs Urfolkserklæring og sluttdokumentet fra Verdenskonferanse for urfolk 2014 har forpliktet seg til å innhente et fritt og forhåndsinformert samtykke ved planer som berører reindriftsutøvere eller deres landområder. Dette prinsippet skal implementeres i statlig, regional og kommunal virksomhet som berører reindriften og næringens arealbruk; 

Legger til grunn at samene som ett urfolk er anerkjent i konstitusjonen til Den Europeiske Union, og hvor reindriftsamene har rett til å utøve sin kultur, næringsvirksomhet og utvikle sitt samfunnsliv på tvers av landegrensene; 
Understreker at reindriftsamene har rett til aktivt delta i arbeidet med å sikre en bærekraftig og langsiktig forvaltning og utvikling på grunnlag av deres tradisjonelle kunnskaper, slik det er nedfelt i FNs konvensjon om biologisk mangfold;

Land- og naturressurser og retten til selvbestemmelse
· Reindriftsamene har gjennom sin tradisjonelle bruk av land- og naturressurser, opparbeidet eierskap og bruksrett til sine landområder. Disse rettighetene må anerkjennes og respekteres ved alle planprosesser som vil medføre tap av beiteland innenfor samiske områder. 

· Reindriftsamene har rett til fritt å bestemme over sine land- og naturressurser, og statene er forpliktet til å iverksette tiltak som fullt ut sikrer samisk selvbestemmelse innenfor disse områdene.

· Statene skal innhente reindriftsamenes frie og forhåndsinformerte samtykke før det vedtas og gjennomføres lovgivning og administrative tiltak som kan påvirke dem.

· Statene skal innhente reindriftsamenes frie og forhåndsinformerte samtykke ved alle prosjekter som berører deres land- og naturressurser. 

· Statene må snarlig igangsette arbeidet med implementering av prinsippet om reindriftsamenes rett til et fritt og forhåndsinformert samtykke.  

Forvaltning av rovvilt
· Reindriftsamene har, inntil denne muligheten ble fratatt de, levd i sameksistens med rovvilt og forvaltet bestandene uten at det har svekket rovviltets evne til reproduksjon. 

· Reindriftssamene har aldri akseptert at muligheten til å regulere rovviltbestandene er fjernet. 

· Statene er i kraft av Biomangfoldkonvensjonen forpliktet til å involvere reindriftsamene i nasjonal rovviltforvaltning og hvor reindriftens tradisjonelle kunnskaper – árbediehtu - skal legges til grunn som en del av kunnskapsgrunnlaget for forvaltningen.

· Statene har gjennom sluttdokumentet fra 2014 forpliktet seg til å respektere urfolks tradisjonelle kunnskaper, herunder bidrag til økosystemforvaltning og bærekraftig utvikling.



__________________________________	_________________________________________
Renägarforbundet 				Norske Reindriftsamers Landsforbund (NRL) 
v/ Karin Vannar, Leder 						v/ Ellinor Marita Jåma, Leder


__________________________________	_________________________________________
Svenska Samernas Riksförbund (SSR)		Suoma Boazosámit rs
v/ Jörgen Jonsson, Leder			v/ Per-Oula Juuso, Leder

